Klag ontvang teen Madonsela oor Nkandla | Maroela Media
'n Ad hoc komitee wat 'n verslag vir die Nasionale Vergadering voorberei rakende ondersoeke oor opgraderings by Nkandla, het Donderdag gehoor 'n formele klag is ingedien waarin daar versoek word dat "regstellende stappe" teen die Openbare Beskermer, Thuli Madonsela, gedoen moet word.
Die komitee, wat hoofsaaklik uit ANC-LP's bestaan nadat opposisiepartye uitgestap het, het besluit om die klag van "growwe wangedrag" teen Madonsela na die parlementêre portefeuljekomitee vir justisie te verwys.
Die groep, Concerned Lawyers and Educationists for Equality before the Law, wat hoofsaaklik uit 'n groep KwaZulu-Natalse prokureurs bestaan wat simpatiek is jeens pres. Jacob Zuma, het die klag ingedien. Hulle meen Madonsela het nie haar gevolgtrekkings in haar ondersoek oor opgraderings by Zuma se huis in Nkandla, getoets nie en dit is "propvol foute, onwaarhede, teenstrydighede en onverskoonbare flaters".
Die groep het gesê die reputasie van die president en die land het skade gely en dit het moontlik daartoe gelei dat Suid-Afrika se kredietgradering gedaal het.
Hulle meen die tydsberekening dat die verslag in Maart vrygestel is, is ook vooraf beplan om die ANC tydens die verkiesing in Mei skade te berokken en opposisiepartye te bevoordeel.
Hulle het versoek dat Madonsela dadelik uit haar amp verwyder moet word indien sy die grondwet en die Wet op die Openbare Beskermer oortree het.
Die komitee het gesê hy gaan die Speaker vir uitstel versoek omdat hulle meer tyd benodig om die voorlopige verslag saam te stel. Die sperdatum was aanvanklik 24 Oktober.
Opposisiepartye het verlede maand uit die komitee onttrek en gesê hulle gaan nie deel wees van 'n proses wat "ontwerp is om Zuma teen aanspreeklikheid te beskerm" nie. Hulle het op 3 Oktober aangedui hulle sal self hul eie verslag aan die parlement oorhandig.
Los haar uit die ANC is gekwes en hulle weet dit los haar dat sy haar werk doen as sy moet bedank dan moet Zuma ook waai.Sy haal skelm uit en julle bevorder hulle